**Informatīvais ziņojums**

**„Par valsts sabiedrības ar ierobežotu atbildību „Latvijas Nacionālā opera” finanšu un juridiskā audita rezultātiem”**

Rīgā,

2015

**Ievads**

Informatīvais ziņojums sagatavots saskaņā ar Ministru kabineta 2013.gada 17.decembra sēdes protokollēmuma (prot. Nr.67 106.§) „Informatīvais ziņojums „Par valsts sabiedrības ar ierobežotu atbildību „Latvijas Nacionālā opera” turpmākas darbības priekšlikumiem apgrozāmo līdzekļu stabilizēšanai un finansiālās darbības uzlabošanai”” 3.punktā doto uzdevumu Kultūras ministrijai sadarbībā ar VSIA „Latvijas Nacionālā opera” (turpmāk – LNO) valdi pēc finanšu un juridiskā audita pabeigšanas sagatavot un noteiktā kārtībā iesniegt Ministru kabinetā informatīvo ziņojumu par audita rezultātiem un konstatētajām būtiskākajām problēmām, kuras izraisījušas finanšu nestabilitāti, izvērtēt cēloņus, tajā skaitā iepriekšējās valdes atbildību par pieņemtajiem lēmumiem, un sagatavot priekšlikumu turpmākai rīcībai.

Vienlaikus saskaņā ar iepriekš minētās sēdes protokollēmuma 5.punktu Ministru kabinets pieņēma zināšanai informāciju par to, ka LNO finanšu pārraudzības nodrošināšanai reizi ceturksnī tiks sasaukta dalībnieku sapulce un detalizēti izvērtēti operas finanšu aspekti, līdz situācija būs stabilizējusies un izveidots optimāls finansēšanas modelis.

*Kultūras ministrijas Iekšējā audita nodaļas līdzšinējās darbības LNO darbības pārraudzības nodrošināšana*

Lai uzlabotu kapitālsabiedrību pārraudzību, Kultūras ministrijas Iekšējā audita nodaļa 2010.gadā veica auditu „Valsts kapitāla daļu pārvaldīšana kapitālsabiedrībās”. Audita ietvaros tika konstatēts, ka Kultūras ministrijā ir izstrādāts iekšējais normatīvais akts, kas nosaka kapitālsabiedrību, kurās Kultūras ministrija ir valsts kapitāla daļu turētāja, pārvaldības kārtību. Audita ietvaros tika sniegti 7 (septiņi) priekšlikumi, kas saistīti ar kapitālsabiedrību darbības uzraudzības kontroles pilnveidošanu, tajā skaitā zvērinātu revidentu iecelšanu/atcelšanu, pārskatu par sasniedzamajiem rezultatīvajiem rādītājiem izskatīšanu un izlietojuma noviržu analīzi. Sniegto ieteikumu ieviešanas procesā 2011.gada 6. janvārī ar kultūras ministres rīkojumu Nr.6-1-6 „Par iekšējo tiesību aktu projektu izstrādi” tika izveidota darba grupas, lai noteiktu valsts budžeta sadalīšanas un aprēķināšanas kritērijus, rezultatīvo rādītāju un veicamo uzdevumu noteikšanas kārtību muzejiem un koncertorganizācijām. 2011.gada 9.maijā ar Kultūras ministrijas rīkojumu Nr.6-1-114 „Par valsts budžeta finanšu līdzekļu izlietojuma izvērtēšanas komisijas sastāvu un nolikumu” izveidota valsts budžeta finanšu līdzekļu izlietojuma izvērtēšanas komisija, kā arī tika precizēti 2 (divi) Kultūras ministrijas iekšējie noteikumi.

Savukārt 2011.gadā Kultūras ministrijas Iekšējā audita nodaļa saskaņā ar kultūras ministres rīkojumu veica finanšu sistēmas pārbaudi LNO. Pārbaudes rezultātā tika konstatētas nepilnības LNO izveidotajā struktūrā, atalgojuma noteikšanā, sadarbībā ar 5 (piecām) arodbiedrībām par noslēgtajiem koplīgumiem, kas neatbilda Darba likuma nosacījumiem. Auditā tika norādīts uz nepieciešamību aprēķināt iestudēto izrāžu pašizmaksu, tajā iekļaujot visas izmaksas, kas attiecas uz izrādes izveidošanu. LNO sniedza informāciju par struktūras un amatu aprakstu pārskatīšanu, bet, lai nodrošinātu uzraudzību un nepieļautu finansiālā stāvokļa pasliktināšanos, kultūras ministre ar 2011.gada 9.augusta vēstuli Nr. 8.3./2488 „Par finansiālo situāciju VSIA „Latvijas Nacionālā opera” noteica papildus ikmēneša operatīvo pārskatu iesniegšanas nosacījumus.

*Finanšu un juridiskā audita norise*

Saskaņā ar Kultūras ministrijas 2013.gada 11.septembra lēmuma Nr.5.1-3-64 „Par valsts sabiedrības ar ierobežotu atbildību „Latvijas Nacionālā opera” valdes locekļa atcelšanu un jaunas valdes iecelšanu” 3.punktu jaunajai valdei tika uzdots veikt LNO finanšu un juridisko auditu par laikposmu no 2009.gada 1.janvāra līdz 2013.gada 11.septembrim. Ņemot vērā apstākli, ka tika apstiprināta jauna LNO valde, iepriekš minētā audita mērķis bija, lai valde gūtu patiesu un padziļinātu informāciju par LNO finanšu darbības un pārvaldības novērtējumu. Audita ietvaros notika saistošo dokumentu analīze un tā laika finanšu situācijas analīze, kā arī juridiskās darbības un pārvaldības novērtējums, aptverot pārvaldības sistēmas un kapitāla daļu turētāja lēmumu ieviešanas kārtības analīzi un LNO potenciālo juridisko risku analīzi dažādās līgumu kategorijās, kā arī potenciālo juridisko risku analīzi attiecībā uz īpašumā un lietojumā esošās mantas īpašuma tiesību statusu.

Saskaņā ar Publisko iepirkumu likumā noteikto 2013.gada 14.oktobrī izdots LNO iekšējais rīkojums Nr.4.2-4/P4-13-0050 „Par iepirkumu komisijas izveidošanu iepirkumam VSIA „Latvijas Nacionālā opera” padziļinātais izpētes finanšu un juridiskais audits par 2009. – 2013.gada darbību”*,* kurā tika noteikta iepirkumu komisijas izveide par audita veicēju. Izvērtējot konkursa pretendentus, likumā paredzētajā kārtībā tika izvēlēts tā uzvarētājs – SIA „Deloitte Latvia” (iepirkuma numurs LNO 2013/104), kura piedāvājumu iepirkuma komisija atzina par saimnieciski izdevīgāko un 2013.gada 25.novembrī tika noslēgts līgums ar minēto auditoru (līguma Nr.L2613-0034).

Atbilstoši Ministru kabineta 2013.gada 17.decembra sēdes protokollēmuma (prot. Nr.67, 106.§) „Informatīvais ziņojums „Par valsts sabiedrības ar ierobežotu atbildību „Latvijas Nacionālā opera” turpmākas darbības priekšlikumiem apgrozāmo līdzekļu stabilizēšanai un finansiālās darbības uzlabošanai”” 3.punktā noteiktajam, Kultūras ministrija kā valsts kapitāla daļu turētāja pārstāvis ar 2014.gada 12.februāra lēmumu Nr.5.1.-3-6 „Par VSIA „Latvijas Nacionālā opera” valdei un atbildīgajam darbiniekam veicamajiem uzdevumiem” uzdeva LNO valdei pēc finanšu un juridiskā audita pabeigšanas iesniegt:

* informāciju par finanšu un juridiskā audita rezultātiem un tajā konstatētajām būtiskākajām problēmām, kuras izraisījušas finanšu nestabilitāti, izvērtējot to cēloņus un sagatavojot priekšlikumus turpmākai rīcībai;
* finanšu un juridiskā audita rekomendāciju ieviešanas rīcības plānu, norādot detalizētu laika plānu rekomendāciju ieviešanai.

Atbilstoši  Gada pārskatu likuma62.pantam  LNOsagatavotos gada pārskatus pārbaudīja zvērināts revidents – komercsabiedrība (licence Nr.88) komandītsabiedrība „S.Vilcānes audits”, kura ikgadējos ziņojumos (2010.gada 30.aprīļa ziņojums, 2011.gada 20.aprīļa ziņojums, 2012.gada 20.aprīļa ziņojums, 2013.gada 23.aprīļa ziņojums) atzina, ka pārskats sniedz patiesu un skaidru priekšstatu par LNO finansiālo stāvokli, kā arī par tās darbības finanšu rezultātiem un naudas plūsmām saskaņā ar Gada pārskatu likumu, un ziņoja, ka nav atklātas būtiskas neatbilstības starp vadības ziņojumiem un finanšu pārskatos atspoguļoto finanšu informāciju.

Kultūras ministrija 2014.gada 15.maija vēstulē Nr.5.1/17/1554 „Par revīzijas pakalpojumu kvalitātes kontroli” lūdza Latvijas Zvērinātu revidentu asociācijai normatīvajos aktos noteiktajā kārtībā veikt visas nepieciešamās darbības, lai pārbaudītu LNO 2009. – 2012.gada pārskatos sniegto revīzijas pakalpojumu kvalitāti un par veiktās pārbaudes rezultātiem informēt Kultūras ministriju. Latvijas Zvērinātu revidentu asociācija 2014.gada 28.jūlija vēstulē Nr.67 informēja Kultūras ministriju, ka, lai izvērtētu zvērinātu revidentu, kuri sniedza atzinumu par LNO 2009. – 2012.gada pārskatiem, darbu kvalitāti un izdarītu secinājumus, ka revidenti nav norādījuši uz būtiskām finanšu sistēmas nepilnībām, kuras konstatējusi SIA „Deloitte Latvia”, Latvijas Zvērinātu revidentu asociācijai nepieciešams iepazīties ar SIA „Deloitte Latvia” veikto LNO padziļinātās izpētes finanšu un juridisko auditu par 2009. – 2013.gada darbību.

SIA „Deloitte Latvia” 2014.gada 9.septembra vēstulē b/n atkārtoti informēja, ka, ievērojot 2013.gada 25.novembrī starp SIA „Deloitte Latvia” un LNO noslēgtā līguma nosacījumus, nepiekrīt audita rezultātu nosūtīšanai Latvijas Zvērinātu revidentu asociācijai, neskatoties uz vairākkārtējiem Kultūras ministrijas lūgumiem audita ziņojuma kopijas nodošanai Latvijas Zvērinātu revidentu asociācijai.

Ievērojot iepriekš minēto, Latvijas Zvērinātu revidentu asociācija nav izvērtējusi zvērinātu revidentu, kuri sniedza atzinumu par LNO 2009. – 2012.gada pārskatiem, darbu kvalitāti.

Vienlaikus, iepazīstoties ar LNO aktuālo finanšu situāciju un plānojot nākamā gada budžetu, LNO valde 2013.gada beigās vērsās Kultūras ministrijā ar lūgumu rast iespēju palielināt finansējuma apjomu 2014.gada darbības nodrošināšanai un iepriekšējo periodu saistību segšanai (2013.gada 20.novembra vēstule Nr.13-470/1.1-1, 2013.gada 4.decembra vēstule Nr.13-492/1.1-1).

Saskaņā ar Kultūras ministrijas kā valsts kapitāla daļu turētāja pārstāvja 2013.gada 6.decembra lēmumā Nr.5.1-3-89 „Par VSIA „Latvijas Nacionālā opera” valdei veicamajiem uzdevumiem” doto uzdevumu LNO valde iesniedza Kultūras ministrijā informatīvā ziņojuma projektu „Par VSIA „Latvijas Nacionālā opera” turpmākās darbības priekšlikumiem apgrozāmo līdzekļu stabilizēšanai un finansiālās darbības uzlabošanai” (2013.gada 9.decembra vēstule Nr.1.1-1/13-500).

Ar Ministru kabineta 2013.gada 19.decembra rīkojumu Nr.672 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” LNO vienreizēju izdevumu segšanai 2013.gadā, tai skaitā grāmatvedības un uzskaites programmas atjaunošanai un īstermiņa saistību izpildei tika piešķirti 478 219 latu.

Ar Ministru kabineta 2014.gada 7.janvāra rīkojumu Nr.3 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” LNO tika piešķirti 480 476 *euro*, lai nodrošinātu pasākumu norisi projekta „Rīga – Eiropas kultūras galvaspilsēta 2014.gadā” ietvaros.

**I Finanšu un juridiskā audita uzdevumi**

SIA „Deloitte Latvia” veica LNO padziļinātas izpētes finanšu un juridisko auditu par 2009. – 2013.gada darbību atbilstoši sekojošiem darba uzdevumiem:

**1. LNO finanšu darbības un pārvaldības novērtējums.**

1.1. Saistošo dokumentu analīze:

1.1.1. saistošo dokumentu, tajā skaitā, Latvijas Republikas normatīvo aktu, plānošanas dokumentu un iekšējo normatīvo aktu analīze ar mērķi identificēt LNO noteiktās funkcijas un uzdevumus, kā arī sasniedzamos mērķus un rezultatīvos rādītājus, to uzskaites esamību un lomu lēmumu pieņemšanā.

1.2. Esošās situācijas analīze:

1.2.1. finanšu dokumentu noformējuma atbilstība ārējo un iekšējo normatīvo aktu prasībām;

1.2.2. ārējo un iekšējo pakalpojumu iepirkumu kārtības, plūsmas un uzskaites atbilstība ārējiem un iekšējiem normatīvajiem aktiem;

1.2.3. preču iepirkumu kārtības, uzskaites un plūsmas atbilstība ārējiem un iekšējiem normatīvajiem aktiem;

1.2.4. aktīvu uzskaite, detalizācija pa vienādu aktīva pazīmju grupām, grupēšanas metodikas analīze un atbilstība praksei;

1.2.5. budžeta plānošanas sistēmas analīze. Atbilstība valsts budžeta piešķiršanas metodikai;

1.2.6. darba samaksas veidu analīze, atbilstība ārējiem normatīvajiem aktiem. Darba samaksas dokumentu noformējuma atbilstība ārējo un iekšējo normatīvo aktu prasībām;

1.2.7. struktūrvienību, projektu un citu izdevumu struktūru nodalīta finanšu plānošana un uzskaite. Pašizmaksas noteikšana un atspoguļošana atbilstoši ārējiem un iekšējiem normatīvajiem dokumentiem;

1.2.8. debitoru un kreditoru uzraudzības kārtība, tās atbilstība iekšējiem normatīvajiem aktiem;

1.2.9. nodokļu aprēķinu un apmaksas kārtība, tās atbilstība normatīvajiem aktiem;

1.2.10. nākamo periodu izdevumu un ienākumu atspoguļošana. Tās atbilstība normatīvajiem aktiem nodokļu aprēķina aspektā;

1.2.11. iepirkumu par LNO skatuves tehnoloģiju atjaunošanu audits.

**2. LNO juridiskās darbības un pārvaldības novērtējums.**

2.1. Izvērtēt pārvaldības sistēmu un kapitāla daļu turētāja lēmumu ieviešanas kārtību.

2.2. Līgumi:

2.2.1. identificēt LNO potenciālos juridiskos riskus šādās līgumu kategorijās:

2.2.1.1. piegādes līgumi;

2.2.1.2. licences līgumi;

2.2.1.3. darba līgumi;

2.2.1.4. sadarbības līgumi;

2.2.1.5. autortiesību līgumi;

2.2.2. izvērtēt šo risku novēršanas iespējas;

2.2.3. identificēt potenciālos riskus darījumos ar saistītajām personām.

2.3. Īpašuma tiesības:

2.3.1. identificēt LNO potenciālos juridiskos riskus attiecībā uz LNO īpašumā un lietojumā esošās mantas īpašuma tiesību statusu, īpašu uzmanību pievēršot īres, nomas un patapinājuma līgumiem, kā arī īpašuma un valdījuma tiesiskumam.

**II Finanšu un juridiskā audita analīzes pieeja**

Audits aptvēra finanšu, operatīvo un juridisko darbību, apskatot vadības procesus savstarpējā mijiedarbībā, lai atklātu nepilnības un to savstarpējo saistību.

Finanšu vadības veiksmīga īstenošana nodrošina kontroli pār neracionālām izmaksām, izvairīšanos no finanšu zaudējumiem, darbības un resursu izmantošanas efektivitātes paaugstināšanu, kā arī finanšu darbības stabilitātes un saimnieciskās darbības rentabilitātes nodrošināšanu (kas nozīmē, ka LNO valsts piešķirtās dotācijas līdzekļi tiek izlietoti efektīvākā un saimnieciski izdevīgākā veidā).

Operatīvā vadība,savukārt, nozīmē, ka visi materiālie operatīvie riski tiek atbilstoši identificēti, novērtēti un tiek veiktas darbības to samazināšanai. Ņemot vērā to, ka LNO lielāko ienākumu daļu veido valsts dotācija, neefektīva LNO operatīvā darbība var negatīvi ietekmēt saimniecisko darbību un finanšu situācijas stabilitāti, rezultātā izraisot finanšu līdzekļu trūkumu un līdzekļu izlietojuma nelietderīgumu.

LNO finanšu un operatīvās darbības nepilnības bija pamatā identificētajiem LNO finanšu un operatīvās darbības riskiem. Ja pieņemtie finanšu vadības lēmumi netiek īstenoti operatīvā procesu pārvaldībā, tad tie var netikt ieviesti. Savukārt, lai veicinātu stabilu un veiksmīgu LNO vadību ilgtermiņa perspektīvā, jānodrošina veiksmīga un koordinēta finanšu un operatīvās darbības vadība.

Gan finanšu, gan operatīvo procesu darbībā var iedalīt 4 (četros) galvenajos posmos:

**Plānošana**

* Finanšu un operatīvās darbības mērķu/rezultatīvo rādītāju noteikšana un to sasniegšanai nepieciešamo lēmumu izvēles process, ka arī finanšu un operatīvā budžeta plāna izveide;

**Izpilde**

* Finanšu/grāmatvedības un operatīvās darbības organizācija un uzskaite.

**Rezultātu analīze**

* Finanšu/grāmatvedības un operatīvas darbības rādītāju un noviržu no plānošanas posmā definētajiem mērķiem/budžeta plāniem analīze;

**Rezultātu kontrole**

* Saimnieciskās darbības rezultātu kontrole, kā arī risku vadība, vērsta un tās efektīvu darbību un potenciālo risku novēršanu.

Nepilnības viena procesa posmā var ietekmēt citus procesa posmus, radot papildus finanšu un operatīvās darbības riskus. Piemēram, darbības plānošanas nepilnības samazina iespēju realizēt nospraustos mērķus, vienlaicīgi ietekmējot uzskaites un kontroles precizitāti; savukārt nepilnības uzskaites sistēmā apgrūtina saimnieciskās darbības analīzi, vienlaicīgi ietekmējot nākotnes darbības plānošanas precizitāti utt.

 Lai veiksmīgāk apkopotu secinājumus par audita rezultātiem, audita veicējs izveidoja finanšu un operatīvās darbības audita rezultātu apraksta shēma (tabula Nr.1). Konstatētās nepilnības audita rezultātu shēmā tika iezīmētas ar noteiktām krāsām (luksofora princips) atbilstoši audita laikā konstatētām nepilnībām vai tā izraisošā riska pakāpes nopietnībai. Ar sarkanu krāsu apraksta shēmā iezīmētas ievērojamas nepilnības, kas rada nopietnus riskus LNO saimnieciskajai darbībai. Ar dzeltenu krāsu tika iezīmētas nepilnības, kas rada riskus LNO saimnieciskajai darbībai un ar zaļu krāsu tika atzīmētas nepilnības, kas netika konstatētas, vai nerada riskus LNO saimnieciskajai darbībai.

*Apraksta shēma. Tabula Nr.1*

****

**III Audita rezultāti un konstatētās būtiskākās problēmas**

Saskaņā ar auditora konstatēto, LNO finanšu/operatīvās un juridiskās darbības audita rezultātā konstatētās **nepilnības attiecas uz visām audita laikā apskatītajām LNO saimnieciskās darbības jomām**, līdz ar to nav iespējams konstatēt vienu finanšu darbības neefektivitātes avotu, kura novēršana būtiski uzlabotu LNO finanšu darbības rezultātus.

*III.1.Būtiskākās LNO finanšu un operatīvās darbības plānošanas nepilnības*

(1) LNO izstrādā budžeta plānu vienam gadam, līdz ar to LNO (3 – 5 gadu) ilgtermiņa finanšu darbības plānošana netiek veikta. Ilgtermiņa budžeta plānošana varētu sekmēt precīzāku stratēģisko mērķu, repertuāra un jaunuzvedumu plānošanu, kā arī veidot pamatu mērķu sasniegšanas un darbības rezultātu analīzei.

(2) Finanšu budžeta plānošana tikusi veikta, pamatojoties tikai uz naudas plūsmas aprēķinu, nesalīdzinot ar peļņas/zaudējumu aprēķina un bilances rādītājiem, kas pretējā gadījumā palīdzētu sekot līdzi LNO darbības rentabilitātei un spējai tikt galā ar īstermiņa saistībām. Šis secinājums var ietekmēt LNO finanšu situācijas patiesu atspoguļošanu budžeta plānošanā, jo, piemēram, analizējot tikai naudas plūsmas izpildi, netiek ņemti vērā parādi vai citas saistības. LNO plānotais budžets nekalpoja par iekšējo finanšu darbības plānošanas, kontroles un lēmuma pieņemšanas instrumentu.

* *Piemēram, 2012.gada faktiskās jauniestudējumu izmaksas pārsniedza budžeta plānu par 198 313 LVL (lielāka šādu izmaksu daļa LNO budžetā plānā parādās 1.pusgadā, bet faktiskā izpildē – visa gada griezumā, neieviešot korekcijas budžeta plānā).*
* *2013.gada 9 mēnešos faktiskās atalgojumu izmaksas tika pārsniegtas par 153 645 LVL (97% no plānotā 2013.gada budžeta), „Citi iepriekš nekvalificētie pakalpojumu veidi” – par 61 077 LVL (98% no plānotā 2013.gada budžeta),PVN maksājumi - par 84 788 LVL (120% no plānotā 2013.gada budžeta) un atbilstošas korekcijas budžetā netika veiktas.*

(3) Starpceturkšņu (vai starpmēnešu) budžeta plāna korekcijas netika veiktas, kas varētu palīdzēt izvairīties no situācijas, kad nekorekts plānojums nodrošina pirmā pusgada pozitīvus finanšu rādītājus, savukārt, otrajā pusgadā LNO darbības finansējums ir nepietiekams.

(4) Ņemot vērā, ka LNO piešķirtā valsts finansējuma apjoms nav tiešā veidā saistīts ar LNO iekšējiem rezultatīviem rādītājiem vai ārējiem ekonomiskajiem rādītājiem, šī situācija rada neskaidrības LNO pamatbudžeta valsts dotācijas piešķiršanas principu izpratnē un negatīvi ietekmē LNO repertuāra un jauniestudējumu ilgtermiņa finanšu plānošanu.

(5) Laika periodā no 2009. līdz 2013.gadam netika veikta operatīvo mērķu un rezultatīvo/darbības rādītāju plānošana atsevišķu LNO struktūrvienību līmenī, kā arī izrāžu pašizmaksas aprēķins netika izmantots izrāžu izmaksu plānošanas procesā, kas var negatīvi ietekmēt kopējo LNO stratēģisko un operatīvo mērķu izpildi.

(6) LNO vienas biļetes pašizmaksas aprēķins tika veikts tikai atskaites nolūkam un netika saistīts ar budžeta plānošanu vai biļešu cenu prognozēm.

(7) Saskaņā ar 2013.gada rīkojumiem dažiem darbiniekiem vai darbinieku grupām 2014.gadā būtu jāpalielina darba samaksas apmērs, ko attiecīgi būtu jāatspoguļo 2014.gada budžeta plānošanas dokumentos un jāsaskaņo ar kopējā finansējuma pietiekamību, taču tas netika izdarīts.

* *Piemēram, 2013.gadā tika apstiprināts rīkojums, kas paredz prēmiju izmaksu par darbu R.Vāgnera „Nībelunga gredzens” tetraloģijas sagatavošanā 2014.gadā par aptuveno summu 31 000 LVL (kas rada papildus finanšu saistības 2014.gadā, tai skaitā ietekmējot LNO izmaksājamā atvaļinājuma summu apmēru).*
* *Orķestra māksliniekiem, operas solistiem un kora vokālistiem būtu jāatjauno pilna darba slodze, kas nozīmē, ka kopējo atalgojuma fondu būtu jāpalielina par aptuveno summu LVL 280 000.*
* *Atbilstoši noslēgtiem koplīgumiem darba devējam būtu jānodrošina vienlīdzīgi nosacījumi arī pārējām darbinieku grupām (baleta māksliniekiem un tehniskajiem darbiniekiem), tādējādi kopumā pilnu darba slodžu atjaunošanai no 2014.gada visām darbinieku grupām būtu nepieciešami līdzekļi aptuveni 712 000 LVL apmērā).*

(8) Esošā iepirkumu vadības sistēma neparedz iepirkumu plānošanu pēc struktūrvienībām un noteiktiem jauniestudējumiem un repertuāra izrādēm, kā rezultātā 2009.-2013.gadā netika veikta konsekventa iepirkumu, to lietderības un saistīto naudas līdzekļu pietiekamības plānošana katrai LNO struktūrvienībai un izrādei.

*III.2.Būtiskākās LNO finanšu un operatīvās darbības izpildes nepilnības*

(1) Naudas plūsmas prognozes un LNO finanšu vadības analīzi apgrūtina iespējamo saistību neregulārā uzskaite grāmatvedības reģistros un atspoguļošana finanšu pārskatos. Šādas saistības izriet no LNO parakstītiem līgumiem ar trešajām pusēm un iekšējiem rīkojumiem.

* *Piemēram, 2012.gada finanšu pārskatā nav ietverta iespējamo saistību sadaļa, kurā tiktu atspoguļota informācija par iespējamām saistībām – saskaņā ar līgumu par LNO skatuves atjaunošanu izriet iespējamās saistības 250 000 LVL apmērā, ko LNO arī samaksāja 2013.gadā.*
* *Saistības par uzveduma aktīviem (autora darbiem) tiek atspoguļotas grāmatvedības uzskaitē, kad tiek parakstīts pieņemšanas-nodošanas akts vai, saskaņā ar līgumā minēto maksājuma grafiku, netiek apsvērta procentuālās pabeigtības metodes pielietošana.*
* *Līdz 2013.gada vidum tika izmantots konts 98880, lai uzskaitītu ārpusbilances saistības, kas rodas no noslēgtiem līgumiem. Pēc stāvokļa uz 2013.gada septembri šīs ārpusbilances saistības netiek uzskaitītas.*

(2) LNO netiek veikti savlaicīgi uzkrājumi, kas būtu jāveido saistībā ar LNO iekšējiem rīkojumiem.

* *Piemēram, 2013.gadā tika apstiprināts rīkojums, kas paredz prēmiju izmaksu par darbu R.Vāgnera „Nībelunga gredzens” tetraloģijas sagatavošanā 2014. gadā par aptuveno summu 31 000 LVL, kas nozīmē, ka prēmiju saistības ir jāatspoguļo 2013.gadā (saistību rašanas periods ir 2013.gads), nevis prēmiju faktiskās izmaksas periodā (2014.gads). Līdz 2013.gada 30.septembrim attiecīgie prēmiju uzkrājumi LNO netika veikti.*

(3) Kreditoru parādu apmaksas termiņš netiek uzskaitīts grāmatvedības datos, kas apgrūtina kreditoru termiņanalīzes veikšanu naudas plūsmas plānošanas nolūkos.

(4) Finanšu pārskata peļņas vai zaudējumu aprēķina precizitāti ietekmē ilgtermiņa ieguldījumu tiešo iegādes izdevumu un pašizmaksas nekorekta noteikšana:

* *Ar ilgtermiņa ieguldījuma iegādi saistītais pievienotās vērtības nodokļa (PVN) priekšnodoklis tiek iekļauts LNO peļņas vai zaudējumu aprēķinā, nevis pievienots pamatlīdzekļa vērtībai, kas samazina neto peļņas apmēru. (LNO skatuves PVN, kas tika iekļauts izmaksās, 2012.gadā ir apmēram 107 000 LVL, 2013.gada 9 mēnešos – apmēram 114 000 LVL)*
* *Pamatlīdzekļu izveidošanas posteņos pašlaik kapitalizē tikai tiešos materiālus, bet tiešajās izmaksās, iespējams, ir iekļaujamas arī tehniskā personāla/darbinieku algas.*

(5) Noteiktā ilgtermiņa ieguldījumu nolietojuma likme neatbilst plānotajam lietderīgās lietošanas periodam:

* *Piemēram, visiem uzveduma aktīviem ir noteikta 10% gada nolietojuma likme, kaut gan uzvedumu realizācija būtiski atšķiras gan pēc gadiem, gan arī uzvedumu regularitātes ziņā.*
* *Ieguldījumiem nomātajos pamatlīdzekļos tiek piemērota nolietojuma likme 10% gadā, neizvērtējot ieguldījuma komponentes (lifts utt.). Saskaņā ar Latvijas likumdošanas prasībām ieguldījumi nomātajos pamatlīdzekļos ir norakstāmi īsākajā no ieguldījuma lietderīgās lietošanas perioda vai nomas līguma termiņa. Nomas līguma termiņš ir līdz 2048.gadam.*

(6) Avansa maksājumi par ilgtermiņa ieguldījumiem un saimnieciskās darbības regulārām operācijām tiek grāmatoti vienā kontā, kas noved pie nekorekta apgrozāmo līdzekļu un ilgtermiņa ieguldījumu atspoguļošanas finanšu pārskatā.

* *Debitoru kontā 23210 „Avansa maksājumi par pakalpojumiem” tiek grāmatoti avansa maksājumi, kas attiecas uz ilgtermiņa ieguldījumiem. Piemēram, uz 2012.gada 31.decembrī īstermiņa debitoros ir atspoguļota summa 500 000 LVL, kas būtu atspoguļojama ilgtermiņa ieguldījumu sastāvā.*

(7) Grāmatvedības programma Microsoft Dynamics NAV ir novecojusi un netika atjaunota kopš iegādes brīža 2006.gadā. Atsevišķos gadījumos nepastāv vienota grāmatvedības uzskaites metode.

* *Tiek veikta pamatlīdzekļu (uzveduma aktīvu) daļēja pārvērtēšana (piemēram, 2010.gadā), kā rezultātā vienai pamatlīdzekļu grupai tiek piemērota gan pašizmaksas, gan pārvērtēšanas modelis (kas nav saskaņā ar Latvijas likumdošanas prasībām).*

(8) Tika konstatēti LNO finanšu pārskatu neatbilstības Latvijas likumdošanas prasībām riski (piemēram, ilgtermiņa ieguldījumu atgūstamās vērtības noteikšana, ilgtermiņa un īstermiņa nākamo periodu ieņēmumu un citu bilances pozīciju dalīšana, iespējamo saistību atspoguļošana, izdevumu periodizācija, u.c.).

* *Ilgtermiņa ieguldījumu atgūstamības aprēķini netiek veikti, kā rezultātā iespējams, ka 2009. – 2012.gada finanšu pārskatos ilgtermiņa ieguldījumiem uzrādīta neatbilstoši augsta vērtība.*
* *Nākamo periodu ieņēmumu nekorekta sadalīšana īstermiņa un ilgtermiņa posteņos LNO finanšu pārskatos – 2012.gada finanšu pārskats ietvēra finansējumu LNO skatuves atjaunošanai 650 000 LVL apmērā, kas pēc būtības ir ilgtermiņa, nevis īstermiņa nākamo periodu ieņēmumu sastāvdaļa, kas ir nekorekti atspoguļots 2012. gada finanšu pārskatā.*
* *2012.gada finanšu pārskatā nav ietverta iespējamo saistību sadaļa, kurā tiktu atspoguļota informācija par iespējamām saistībām – atbilstoši parakstītajām līgumam ar „Trekwerk” par LNO skatuves atjaunošanu izriet iespējamās saistības 250 000 LVL apmērā, ko LNO arī samaksāja 2013.gadā.*

(9) Izrāžu pašizmaksas aprēķins tiek veikts atskaites vajadzībām, tomēr tas neiekļauj visas uz izrādēm attiecināmās izmaksas. Vienas biļetes pašizmaksas aprēķins tiek rēķināts, pamatojoties uz noteiktā perioda naudas plūsmu (t.i. faktiski apmaksātiem izdevumiem), tāpēc pašizmaksa var neatspoguļot patieso izdevumu apmēru.

 Vienotas pašizmaksas noteikšanas kārtības neesamība ietekmē gan esošā, gan turpmāko periodu pašizmaksas aprēķinu precizitāti. Pašizmaksas noteikšanas precizitāte turpmākajos periodos varētu būt būtisks faktors izrāžu un jauniestudējumu rentabilitātes noteikšanas procesā.

(10) Esošajā rezultatīvo rādītāju un funkciju/uzdevumu izpildes novērtēšanas sistēmā nepastāv mākslinieciskā darba novērtējuma rezultatīvie rādītāji, un LNO darbība 2009. *–* 2013.gadā LNO tika vērtēta galvenokārt pēc apjoma nevis kvalitātes rādītājiem.

(11) Noteiktā perioda budžeta izpilde var neatspoguļot visas esošās saistības, tādejādi apgrūtinot nākamo periodu budžeta izpildi.

* *Piemēram, 2013.gada 30.septembrī naudas līdzekļu atlikums ir bijis 127774 LVL, taču apzinātie aizkavētie maksājumi veidoja 193332 LVL (ieskaitot, skatuves renovācijas izmaksas, neiegrāmatotie pakalpojumi līdz 30.09.2013, Makao viesizrādes izmaksas), kas pārsniedza naudas līdzekļu atlikumu, veidojot ievērojamu ceturkšņa budžeta līdzekļu deficītu, kas ir jāsedz no nākamā ceturkšņa budžeta.*

(12) Ceturkšņa atskaite par budžeta izpildi tiek veikta, pamatojoties uz naudas plūsmas aprēķinu. LNO finanšu situācija varētu būt atspoguļota nepatiesi, jo, sekojot līdzi naudas kustībai, netiek sekots līdzi iespējamām saistībām.

* *Piemēram, 2013.gada 4.ceturksnī tika atceltas dažas no plānotajām izrādēm, par kurām 2013.gada 3.ceturksnī bija iepriekš saņemti biļešu ieņēmumi LVL 143435 apmērā. Patiesai finanšu situācijas atspoguļošanai 2013.gada 3.ceturkšņa budžeta plāna izpilde būtu jāsamazina par LVL 143435.*

(13) LNO grāmatvedības programmas „Microsoft Dynamics NAV” ir novecojusi un netika atjaunota kopš iegādes brīža 2006.gadā (līdz 2013.gada 30.septembrim). Manuāla datu apstrāde uzliek lielu administratīvo slogu LNO algu grāmatvedības darbiniekiem, kā arī veicina lielāku datu ievadīšanas un aprēķina kļūdu iespējamību un, līdz ar to, neprecīzu darba samaksas aprēķina risku.

* *Piemēram, atbilstoši 2013.gada septembra darba laika uzskaites tabulai „Orkestris\_9” visiem tabulā minētajiem darbiniekiem būtu jāaprēķina darba samaksa par virsstundu darbu. Toties grāmatvedības programmas izdrukas liecina par to, ka šī saraksta vienam darbiniekam virsstundu samaksa netika aprēķināta.*

(14) Darbaspēka samaksu regulē 5 koplīgumi, atsevišķi darba līgumi, uzņēmuma līgumi, iekšējie rīkojumi par darba samaksas apmēriem un citi iekšējie dokumenti, līdz ar to darba samaksas sistēma ir sarežģīta un nepārskatāma. Kā rezultātā pastāv risks, ka par vienas funkcijas nodrošināšanu darbiniekam var tikt maksāts divreiz vai tikt izmaksāta lielāka summa, nekā paredzēts. Tāpat novecojušās grāmatvedības sistēmas dēļ aprēķini lielākoties tiek veikti manuāli.

(15) Audita rezultātā tika konstatēts nepietiekošs LNO iekšējais regulējums un nepietiekams cilvēku resursu nodrošinājums, kas rada neatbilstības riskus publiskā iepirkuma jomas regulējumam, kā arī negatīvi ietekmē iepirkumu kontroli un pārraudzību.

* *Piemēram, spēkā esošais LNO iekšējais normatīvais akts (kas regulē iekšējo iepirkumu vadību) nav papildināts/mainīts kopš 2010.gada 7.maija un neatspoguļo kopš 2010.gada notikušās izmaiņas Publisko iepirkumu likumā.*
* *Tāpat spēkā esošais iepirkumu procesa dokumentu aprites shematiskais apraksts nesniedz skaidru priekšstatu par iepirkumu vadības procesa elementiem un dokumentācijas veidiem.*

*III.3. Būtiskākās LNO finanšu un operatīvās vadības darbības analīzes nepilnības*

(1) Grāmatvedībā pielietoto izmaksu centru definējums ir novecojis un apgrūtina finanšu rādītāju aprēķinu un analīzi. 2009. *–* 2013.gadā LNO operatīvajā darbībā netika veikta plānveida LNO struktūrvienību budžetu plānu salīdzināšana ar kopējo LNO budžeta plānu, kā arī netika veikta nepārtraukta struktūrvienību faktisko izmaksu kontrole un to salīdzināšana ar struktūrvienību budžetu plānu, kas apgrūtināja objektīvu un neobjektīvu noviržu konstatēšanu no budžeta plāna.

* *Piemēram, 2012. – 2013.gada LNO štata darbinieku atalgojuma izmaksu plānošana tikusi veikta, pamatojoties uz LNO kopējo budžetu (budžetā atspoguļojot tikai kopējo štata darbinieku atlīdzības apmēru), atalgojuma budžeta izmaksu pozīcijas nav sadalītas pēc noteikta izmaksu centra*.

(2) Periodā no 2009. līdz 2013.gadam LNO likviditātes rādītāji (kas norāda uz LNO spēju tikt galā ar īstermiņa saistībām) netika pielietoti LNO finanšu darbības analīzē. Turklāt, ņemot vērā konstatējumu, ka LNO bilances īstermiņa un ilgtermiņa sastāvdaļu sadalījums nav korekts, likviditātes rādītāju korekta aprēķina veikšana (pamatojoties uz LNO finanšu pārskatiem) nav iespējama.

* *Nekorekts likviditātes aprēķins sniegs neatbilstošu priekšstatu par to, vai LNO ir spējīga tikt galā ar savām īstermiņa saistībām, kā arī ar īstermiņa finansiālajiem riskiem*.

(3) Periodā no 2009. līdz 2013.gadam rentabilitātes rādītāju aprēķins pa uzveduma grupām vai nodaļām netika veikts.

* *Rentabilitātes rādītāju (piemēram, izrāžu izmaksas attiecībā pret ienākumiem, apgrozījumu, ieguldījumiem utt.) aprēķinu trūkums ietekmē LNO izmaksu plānošanas procesa efektivitāti.*

(4) LNO finanšu analīzē vienai izdevumu pozīcijai plānošanas un faktiskās izpildes kontroles procesā tiek izmantoti dažādi izmaksu analīzes kritēriji, kas apgrūtina budžeta plāna un faktisko izmaksu salīdzināmību.

* *2012.gadā māksliniekiem saistītie ārštata izdevumi tika plānoti sadalījumā pa izrādēm, toties atskaites par izmaksām ārštatam tika veidotas sadalījumā pa struktūrvienībām*.

(5) Plānveida LNO biļešu cenu analīze izdevīgākai cenu politikas nodrošināšanai netika veikta.

* *LNO vienas biļetes pašizmaksas aprēķins tiek veikts tikai atskaites nolūkam un nav saistīts ar budžeta plānošanu vai biļešu cenu prognozēm.*

(6) LNO iekšējā iepirkumu reģistra dati netiek konsolidēti apkopoti un analizēti, savstarpēji salīdzinot dažādus pārskata periodus/dažādas struktūrvienības/dažādu izrāžu veikto iepirkumu statistiku.

* *Piemēram, 2009. – 2010.gada reģistra dati atšķiras arī pēc formāta no 2011. – 2013.gada reģistra datiem un nav salīdzināmi pēc sniegtās informācijas detalizācijas pakāpes.*
* *Reģistra informācijas analīze tiek veikta tikai un vienīgi pēc iepirkuma fakta un netiek izmantota nākotnes iepirkumu plānošanai un kontrolei.*
* *Iepirkumu reģistrs apkopo informāciju tikai un vienīgi par veiktajiem iepirkumiem (nevis par visiem iepirkumu pieteikumiem, kas tika/netika apstiprināti no LNO finanšu/iepirkumu daļas puses).*

*III.4. Būtiskākās LNO finanšu un operatīvās darbības kontroles nepilnības*

(1) Par pamatinformāciju finanšu darbības kontrolei tiek izmantots naudas plūsmas aprēķins, kas pilnībā neatspoguļo LNO finanšu darbību, kā rezultātā secinājumi par LNO finanšu darbību var būt ar ievērojamiem ierobežojumiem.

* *Piemēram, naudas un naudas ekvivalentu atlikumā ir ietverti avansā saņemtie naudas līdzekļi par nākamām izrādēm, kas bilancē tiek atspoguļoti kā nākamo periodu ieņēmumi un tiek atzīti peļņas vai zaudējumu aprēķinā pēc izrādes norises.*

(2) Grāmatvedības uzskaite pamatojas uz grāmatvedības nolikumu, kas ir novecojis (ir atsauces uz Latvijas likumdošanas aktiem, kas vairs nav spēkā, ir minētas darbības, kas faktiski netiek veiktas) un nav sasaistīts ar finanšu vadības mērķiem (izmaksu centru definējums utt.). Piemēram:

* *Finanšu datu korekcijas gadījumos netiek sagatavotas grāmatvedības izziņas veikto labojumu pamatojuma skaidrošanai, kaut gan grāmatvedības nolikums pieprasa izziņu sagatavošanu.*
* *Grāmatvedības nolikumā ir minētas vairākas procedūras, kas faktiski netiek veiktas (piemēram, katra mēneša beigās vajadzētu būt izdrukātam izejošo rēķinu sarakstam).*

(3) Grāmatvedības uzskaitē veiktie grāmatojumi tiek veikti, izmantojot ārpusbilances kontus (9 grupas kontus) kā starpkontus, kas ievērojami palielina darbinieku administratīvo slogu.

* *Ievērojama daļa grāmatojumu tiek veikta, izmantojot ārpus bilances (9 grupas) kontus (bez to pielietošanas iemesla skaidra pamatojuma/paskaidrojuma), kas vienlaicīgi ievērojami paaugstina administratīvo slogu grāmatvedības darbiniekiem (dubultgrāmatojuma veikšanas dēļ).*

(4) Nepārtraukta budžeta faktiskās izpildes kontrole ļauj vadībai savlaikus konstatēt objektīvas un neobjektīvas novirzes no budžeta izpildes un veikt atbilstošas budžeta korekcijas. Savukārt LNO no 2009. līdz 2013.gadam netika veikta budžeta faktiskās izpildes kontrole, atbilstoši atspoguļojot budžeta korekcijas viena finanšu gada ietvaros.

* *Piemēram, 2012.gada 1.ceturksnī ziedojumu un dāvinājumu plāns tika izpildīts tikai par 35%, tomēr LNO budžetā netika veiktas atbilstošas korekcijas finanšu situācijas stabilizēšanai un līdzekļu deficīta novēršanai.*

(5) Ņemot vērā to, ka budžeta korekcijas gada griezumā netika veiktas, nepastāvēja nepieciešamā budžeta izpildes kontrole:

* *Piemēram, 2013.gada 4.ceturksnī tika atceltas dažas no plānotajām izrādēm, par kurām 2013.gada 3.ceturksnī bija iepriekš saņemti biļešu ieņēmumi 143 435 LVL apmērā. Tādēļ, 4.ceturksnī būtu jāveic budžeta korekcijas par attiecīgo summu.*
* *2013.gadā tika apstiprināts rīkojums, kas paredz prēmiju izmaksu par darbu R.Vāgnera „Nībelunga gredzens” tetraloģijas sagatavošanā 2014. gadā par aptuveno summu 31 000 LVL, kas rada papildus finanšu saistības nākamajā periodā.*

(6) No 2009. līdz 2013.gadam LNO valde, kuras sastāvā bija viens valdes loceklis, nenodrošināja nepieciešamo dažādu speciālistu viedokļu sabalansētību lēmumu pieņemšanas procesā un caurskatāmības prasību ievērošanu LNO darbības pārraudzībā (īpaši – vienīgā valdes locekļa prombūtnes laikā). Sākot ar 2013. gadu, šī problēma tika atrisināta, izveidojot un nostiprinot LNO valdi 3 (trīs) cilvēku sastāvā.

(7) Ņemot vērā LNO likumā un statūtos noteikto valdes atbildību, no pārvaldības viedokļa valdes pilnvarojumā šobrīd ietilpst gan mērķu izvirzīšana (darbības plānošana), gan to realizācija (darbības realizācijas vadība un pārraudzība), gan realizācijas kontrole (valdes darbības un sasniegto darbības rezultātu pārraudzība). Saskaņā ar LNO likumu LNO ir jāveic iekšējā kontrole, ievērojot Komerclikuma un LNO statūtu noteikumus, tomēr esošā LNO organizācijas struktūra neparedz kompleksu iekšējās kontroles funkcijas veicēja amatu, kas norāda uz iekšējās kontroles stiprināšanas nepieciešamību LNO pārvaldības sistēmā.

* *Iekšējās kontroles shēmas aprakstā tiek novēroti arī interešu konflikti (piemēram, finanšu direktoram nozīmēta iekšējās kontroles joma – budžeta plānošana un izpilde, kas (ņemot vērā faktu, ka finanšu direktora amata aprakstā minētais darba pienākums ir sagatavot LNO budžetu) rada ievērojamu interešu konfliktu iekšējās kontroles funkcijas nodrošināšanā.*

(8) Darba laika uzskaites kontrole ir nepieciešama, jo no tās ir atkarīga darba atalgojuma aprēķina precizitāte. LNO pilnā mērā netiek nodrošināta darba laika uzskaites kontrole, jo nepastāv vienota automatizēta darba laika uzskaites sistēma, kā arī esošā grāmatvedības programmā „Microsoft Dynamics NAV” neļauj precīzi uzskaitīt un atspoguļot nostrādātas stundas pēc kategorijām (virsstundas, nakts stundas utt.), tādēļ pastāv kļūdu rašanās riski.

* *Piemēram, LNO mākslinieciskajai daļai par vispārējo brīvdienu tiek uzskatīta pirmdiena, nevis svētdiena. 2013.gada septembra darba laika uzskaites tabulai „BALETA TR\_9” kā brīvdiena tika norādīta svētdiena, kas nav pamatota ar citiem dokumentiem.*

(9) Dokumentāli finanšu kontrole mazajiem iepirkumiem (zem 2999 LVL) ir stingrāka nekā lielajiem iepirkumiem (virs 3000 LVL).

* *Saskaņā ar spēkā esošo iepirkumu kontroles procedūru, finanšu direktora rakstiskais akcepts par naudas līdzekļu pietiekamību tiek pieprasīts tikai un vienīgi mazajiem iesniegumiem līdz 2999 LV, savukārt lielo (virs 3000 LVL) iepirkumu finanšu kontroles mehānisms (gadījumā, ja iepirkumu komisijas sastāvā netika iekļauts finanšu direktors) procesuāli nav nodrošināts.*

(10) Iepirkumu vadības iekšējā regulējuma un iekšējo normatīvo aktu nepilnības liecina par to, ka LNO darbībā pastāv iepirkumu kontroles riski (piemēram, audita pārskata periodā tika konstatēti daži iepirkumu procedūru neievērošanas gadījumi).

* *Piemēram, iepirkumu procedūru secības un cenas atspoguļošanas kārtības neievērošana 2009.gada iepirkumā par apdares materiālu iegādi „Apdares materiāls griestiem, sienām, grīdām – spoguļmozaīka”.*

*III.5. Būtiskākās LNO juridiskās darbības nepilnības*

(1) Darba tiesiskās attiecības un darba atalgojumu regulē sarežģīta, necaurskatāma un nevienlīdzīga sistēma. Nepastāv regulējums, kurā būtu noteikts, kādos gadījumos ir nepieciešams slēgt licenču līgumus ar darbiniekiem, kā arī par kādām summām tie slēdzami.

(2) Sadarbības līgumos noteiktā strīdu risināšanas kārtība (šķīrējtiesu klauzulas) ierobežo LNO tiesības uz strīda izskatīšanu vispārējas jurisdikcijas tiesās, kā arī palielina strīda izskatīšanas izmaksas.

(3) Līgumos par autordarbu radīšanu LNO nav ietvērusi vienādus nosacījumus (līgumsodi) attiecībā uz visu autoru darbiem. Turklāt LNO ir uzņēmusies pienākumu ciest līgumsodu atkarībā no apstākļiem, kurus tā nevar ietekmēt.

(4) Slēdzot automašīnu patapinājuma līgumus, LNO uzņemas paaugstinātu risku par zaudējumu atlīdzināšanu.

(5) Slēdzot LNO telpu nomas līgumus, LNO nepietiekami nodrošinās pret risku nesaņemt nomas maksu.

(6) Atsevišķos līgumos LNO nenodrošinās ar iespēju vienpusēji izbeigt līgumu.

**IV Rekomendācijas LNO finanšu un operatīvās darbības pilnveidošanai un turpmākā rīcība to ieviešanai**

LNO finanšu, operatīvās un juridiskās darbības audita rezultātā konstatētās nepilnības attiecas uz visām audita laikā apskatītajām LNO saimnieciskās darbības jomām, līdz ar to audita ziņojumā nav identificēts viens finanšu darbības neefektivitātes avots, kura novēršana būtiski uzlabotu LNO finanšu darbības rezultātus.

Audita gaitā tika apskatīti LNO darbības finanšu, operatīvie un juridiskie aspekti un, tos izanalizējot vienkopus, tika atklāta savstarpēji saistītu nepilnību virkne un izstrādātas rekomendācijas to novēršanai. Audita ziņojumā sniegtas **37** (trīsdesmit septiņas) rekomendācijas LNO finanšu un operatīvās darbības pilnveidošanai un **10** (desmit) rekomendācijas LNO juridiskās darbības pilnveidošanai. Daļu no rekomendācijām LNO pašreizējā valde jau ir ieviesusi, daļai noteikts ieviešanas termiņš. LNO ir izstrādājusi rekomendāciju ieviešanas plānu, kas ļaus novērst identificētās finanšu, operatīvās un juridiskās darbības nepilnības un uzlabot LNO finanšu stabilitāti, kā arī sniegusi informāciju par rekomendāciju ieviešanas gaitu un konkrētajām aktivitātēm (pasākumiem) rekomendāciju īstenošanas nodrošināšanai.

**Rekomendācijas LNO mērķu un rezultatīvo rādītāju plānošanas, uzskaites, analīzes un kontroles pilnveidošanai**

|  |  |  |  |
| --- | --- | --- | --- |
| 1. | Nodrošināt tiešāku valsts finansējuma apjoma sasaisti ar LNO iekšējiem rezultatīviem rādītājiem un/vai ārējiem ekonomiskajiem rādītājiem.  | Ieviests | Starp Kultūras ministriju un LNO noslēgtajā finansēšanas līgumā ir noteikti sasniedzamie rezultatīvie rādītāji konkrētajam gadam, ņemot vērā LNO iepriekšējo darbību un starp Kultūras ministriju un LNO noslēgtajā līdzdarbības līgumā „Par atsevišķu valsts pārvaldes uzdevumu deleģēšanu kultūras jomā” (09.01.2015. Nr.5.1.-8-9) noteiktos veicamos valsts pārvaldes uzdevumus. |
| 2. | Nodrošināt, ka visām deleģējamām funkcijām un uzdevumiem tiek skaidri nodefinēti saistītie sasniedzamie rezultatīvie rādītāji.  | Ieviests | Ir noslēgts līdzdarbības līgums starp Kultūras ministriju un LNO „Par atsevišķu valsts pārvaldes uzdevumu deleģēšanu kultūras jomā” (09.01.2015. Nr.5.1.-8-9), kurā definēti līdz 2017.gada 31.decembrim veicamie valsts pārvaldes uzdevumi un sasniedzamie rezultatīvie rādītāji. |
| 3. | Nodrošināt lielāku sasaisti starp iepriekšējos periodos sasniegtiem rezultatīviem rādītājiem un plānotiem rezultatīviem rādītājiem, attiecīgi plānveidīgi veicot mērķu un to izpildes rādītāju izmaiņas plānošanas dokumentos.  | Ieviests | Starp Kultūras ministriju un LNO noslēgtajā finansēšanas līgumā (13.01.2015. Nr.5.1.-11-12) ir noteikti sasniedzamie rezultatīvie rādītāji, ņemot vērā LNO iepriekšējo darbību. |
| 4. | Nodrošināt LNO grāmatvedības programmas “Microsoft Dynamics NAV” atjaunošanu, lai varētu tikt veikta automatizēta finanšu un operatīvās darbības plānošana, uzskaite, analīze un kontrole (nodrošinot, ka pielietotais grāmatvedības kontu plāns un izmaksu centri atbilst LNO finanšu vadības mērķiem; grāmatvedībā esošā informācija tiek maksimāli izmantota LNO finanšu vadības analīzē, uzskaitē un kontrolē; tiek veikta aprēķinu automatizācija utt.). | Ieviests | Ieviesta jauna grāmatvedības programma Horizon, kas nodrošina automatizētu finanšu un operatīvās vadības plānošanu, uzskaiti, analīzi un kontroli. |
| 5. | Nodrošināt operatīvo mērķu un rezultatīvo/darbības rādītāju plānošanu atsevišķu LNO struktūrvienību līmenī. | Ieviests | Ieviesta operatīvo mērķu plānošana atsevišķu LNO struktūrvienību līmenī. |
| 6. | Nodibināt māksliniecisko padomi, kas nosaka un izvērtē jauniestudējumu māksliniecisko vajadzību, potenciālo finansiālo ienesību, sabiedrisko nepieciešamību un tml. faktorus, izsludinot atklātu publisku konkursu autorobjektu radīšanai. | Ieviests | Izveidota Mākslinieciskā padome saskaņā ar LNO valdes 10.12.2013. lēmumu Nr.1.2-7-005. |

**Rekomendācijas LNO budžeta plānošanas, uzskaites, analīzes un kontroles pilnveidošanai**

|  |  |  |  |
| --- | --- | --- | --- |
| 1. | Apsvērt iespēju izmantot vienas biļetes pašizmaksas aprēķinu biļešu cenu plānošanā un analīzē. Izstrādāt vienotu pašizmaksas noteikšanas kārtību, lai precīzi uzskaitītu un plānotu biļešu pašizmaksu.  | Ieviests | Izstrādāta vienota izrāžu pašizmaksas aprēķināšanas kārtība, kas dod iespēju veikt biļetes pašizmaksas aprēķinu. |
| 2. | Izstrādāt budžetu 3 – 5 gadiem atbilstoši izstrādātajiem stratēģiskajiem mērķiem un plānotajiem sasniedzamajiem rezultatīviem rādītājiem. | Budžeta projekts tiek izstrādāts atbilstoši pieejamai informācijai par attiecīgā perioda valsts budžeta dotācijas apjomu | Saskaņā ar 2015.gada 9.janvārī noslēgto līdzdarbības līgumu Nr.5.1-8-9 „Par atsevišķu valsts pārvaldes uzdevumu deleģēšanu kultūras jomā”, LNO ir iesniegusi Kultūras ministrijā 2015., 2016. un 2017.gada budžeta plānu. |
| 3. | Plānojot iekšējo finanšu darbību, sekot līdzi plānotam budžetam un veikt pamatotas starpceturkšņu (vai starpmēnešu) budžeta plāna korekcijas atbilstoši esošajai finanšu situācijai. | Ieviests | Lai kontrolētu finanšu situāciju atbilstoši plānotam budžetam, ieviesta finanšu darbības ikmēneša, kā arī ceturkšņa analīze. |
| 4. | Izstrādāt detalizētu naudas plūsmas budžetu. | Ieviests | Izstrādāts detalizēts naudas plūsmas budžets. |
| 5. | Papildus naudas plūsmas budžetam, sekot līdzi peļņas un zaudējumu aprēķinam un bilancei, lai spētu savlaicīgi identificēt faktorus, kas var apgrūtināt nākamo periodu budžeta izpildi (piemēram, iespējamas nākotnes saistības) un attiecīgi rīkoties finanšu situācijas stabilizēšanai. | Ieviests | Regulāri kontrolēta finanšu situācija un pārskatītas iespējamās nākotnes saistības (piemēram, noslēgtie līgumi, kuru izpildes termiņi un apmaksa attieksies uz nākamiem periodiem). |
| 6. | Izstrādāt operatīvos budžetus (pēc struktūrvienībām, izrādēm vai pēc citas ieņēmumu/izdevumu struktūras), nodrošināt to sasaisti ar kopējo finanšu darbības budžetu. | Ieviests | Tiek izstrādāti un kontrolēti (aktualizēti katru mēnesi) operatīvie budžeti, nodrošinot sasaisti ar kopējo finanšu darbības budžetu. |
| 7. | Nodrošināt operatīvo budžetu plānošanu, atskaiti, izpildes analīzi un kontroli, lai spētu savlaicīgi identificēt faktorus, kas var apgrūtināt nākamo periodu budžeta izpildi, un attiecīgi rīkoties operatīvas situācijas stabilizēšanai. | Ieviests | Plānots un regulāri kontrolēts ieplānotais budžeta izlietojums (atsevišķi pa nodaļām, projektiem un uzņēmumu kopumā.) |
| 8. | Nodrošināt finanšu un operatīvas darbības plānošanā izrāžu pašizmaksas aprēķina izmantošanu. | Ieviests | Finanšu un operatīvas darbības plānošanā tiek izmantoti izrāžu pašizmaksas aprēķini. |

**Rekomendācijas LNO finanšu darbības, uzskaites, analīzes un kontroles pilnveidošanai**

|  |  |  |  |
| --- | --- | --- | --- |
| 1. | Nodrošināt, ka ilgtermiņa aktīviem tiek veikta atgūstamības analīze vismaz reizi gadā, sagatavojot LNO finanšu pārskatu, kas nodrošinātu, ka ilgtermiņa aktīvu vērtības zudums tiek atspoguļots izmaksās attiecīgajā gadā un neietekmē nākamo pārskata periodu neto peļņu/zaudējumus. | Ieviests | Mākslinieciskā padome pārskata uzveduma līdzekļu turpmākās izmantošanas lietderību. Balstoties uz Mākslinieciskās padomes rekomendācijām, LNO valde lemj par aktīvu pārvērtēšanu, attiecinot izmaksas uz periodu, kad lēmums ir pieņemts. |
| 2. | Pielietot individuālo nolietojumu likmju noteikšanu ievērojamām ilgtermiņa ieguldījumu grupām, ņemot vērā grupu specifiku (piemēram, uzveduma aktīvi, ilgtermiņa ieguldījumi nomātajos pamatlīdzekļos). | Ieviests | Vadības rīkojumā ir noteikta kārtība, kādā tiek piemērotas individuālas nolietojuma likmes dažādām ilgtermiņa ieguldījuma grupām. |
| 3. | Nodrošināt, ka ilgtermiņa ieguldījumu grupām tiek pielietota vienota uzskaites metode, novēršot gadījumus, kad vienai grupai tiek pielietota pārvērtēšanas un pašizmaksas metode. | Ieviests | Grāmatvedības nolikumā, kas stājies spēkā 2015.gada 1.janvārī, ir noteikta vienota uzskaites metode. |
| 4. | Nodrošināt, ka iespējamās saistības un uzkrājumi tiek uzskaitīti regulāri un sistemātiski, un šī informācija tiek izmantota LNO finanšu vadības procesos. | Ieviests | Budžeta plānošanas instrukcija, kas ir spēkā no 2015.gada, nosaka kārtību, kādā tiek uzskaitītas saistības un uzkrājumi. |
| 5. | Izveidot rentabilitātes analīzes metodiku, kas tiktu maksimāli sasaistīta ar grāmatvedības uzskaites izmaksu centriem, kas, savukārt, ļautu pieņemt objektīvākus lēmumus par LNO finanšu vadību attīstību un operatīvas darbības lēmumiem. | 31.12.2015. | Rentabilitātes analīzes sasaiste ar grāmatvedības uzskates centriem ir tiešā saistībā ar jaunas grāmatvedības sistēmas ieviešanu, kas tika pabeigta 2014.gadā un 2015.gadā varēs pabeigt izmaksu centru sinhronizāciju ar grāmatvedības sistēmu. |
| 6. | Nodrošināt, lai nemateriālo ieguldījumu vērtība nodokļu vajadzībām tiek norakstīta licencēm 5 gados, bet pārējiem nemateriālajiem aktīviem nolietojuma izmaksas nodokļu vajadzībām netiek atzītas. Papildus iesakām izvērtēt iespēju nemateriālo ieguldījumu (autordarbu) izmaksas iekļaut jauniestudējumu izveidošanas izmaksās, kas nodrošinātu iespēju minētās izmaksas atzīt nodokļu aprēķinā pilnā apmērā atbilstoši jauniestudējumiem piemērojamai nodokļu nolietojuma likmei. | Ieviests | Atjaunotajā grāmatvedības nolikumā ir noteikta norakstīšanas kārtība nodokļa vajadzībām. |
| 7. | Atjaunot LNO grāmatvedības nolikumu, lai tas pilnībā atbilstu LNO darbībai, Latvijas likumdošanas aktu prasībām attiecīgajā pārskatā periodā, kā arī pievienot sadaļas, kas ietvertu grāmatvedības uzskaites sasaisti ar izmaksu centriem, norādes par finanšu informācijas iesniegšanas termiņiem attiecīgajām nodaļām, analizējamās informācijas veidiem, atskaitēm, u.c. | Ieviests | Atjaunotajā grāmatvedības nolikumā ir nodrošināta atbilstība spēkā esošajiem normatīvajiem aktiem, kā arī aktualizēts LNO grāmatvedības uzskaites atbilstošs kontu plāns. Savukārt budžeta plānošanas instrukcija nodrošina grāmatvedības uzskaites sasaisti ar izmaksu centriem. |
| 8. | Nodrošināt, ka avansa maksājumi, kas ir saistīti ar ilgtermiņa ieguldījumu iegādi, tiek grāmatoti atsevišķā grāmatvedības kontā, kas ļautu tos efektīvāk analizēt, kontrolēt un korekti atspoguļot finanšu pārskatā. | Ieviests | Avansa maksājumi, kas ir saistīti ar ilgtermiņa ieguldījumu iegādi, tiek grāmatoti atsevišķos grāmatvedības kontos. |
| 9. | Nodrošināt, ka ilgtermiņa aktīvu tiešie iegādes izdevumi atbilstu Latvijas likumdošanas aktu prasībām (piemēram, neatskaitāmā pievienotās vērtības nodokļa summa, kas ir tieši saistīta ar ilgtermiņa aktīvu iegādi/izveidošanu tiek klasificēta kā ilgtermiņa ieguldījuma sastāvdaļa, nevis izdevums peļņas vai zaudējumu aprēķinā). | Ieviests | Ilgtermiņa aktīvu tiešie iegādes izdevumi atbilst Latvijas likumdošanas aktu prasībām (neatskaitāmā pievienotās vērtības nodokļa summa, kas ir tieši saistīta ar ilgtermiņa aktīvu iegādi/izveidošanu tiek klasificēta kā ilgtermiņa ieguldījuma sastāvdaļa). |
| 10. | Nodrošināt, ka grāmatvedības datos debitoru un kreditoru uzskaitē tiek ievadīts arī apmaksas termiņš, kas ļautu efektīvāk kontrolēt LNO nauda plūsmu. | Ieviests | Grāmatvedības programmā debitoru un kreditoru uzskaitē tiek ievadīts apmaksas termiņš, regulāri tiek kontrolēta rēķinu apmaksa termiņā. |
| 11. | Nodrošināt korektu ar PVN apliekamo un ar PVN neapliekamo darījumu proporcijas aprēķinu atskaitāmā priekšnodokļa summas aprēķinā | Ieviests | Aprēķinātais PVN pilnā apmērā pārskaitīts budžetā, līdz ar to jautājums par apliekamā un neapliekamā PVN darījumu proporciju nav aktuāls. |
| 12. | Izstrādāt un ieviest atsevišķās PVN uzskaites metodiku attiecībā uz izdevumiem, kas nepieciešami ar PVN apliekamu un ar PVN neapliekamu darījumu nodrošināšanai. | Ieviests | PVN uzskaites metodika ieviesta (skat. 11.punktu). |

**Rekomendācijas LNO pārvaldības sistēmas un kontroles pilnveidošanai**

|  |  |  |  |
| --- | --- | --- | --- |
| 1. | Izstrādāt LNO iekšējās kontroles sistēmas pamatprincipus un noteikt saistītās atbildības un pilnvaras kontroles funkciju veikšanai. | Ieviests | Lai nodrošinātu iekšējo kontroli, ir izveidota iekšēja revidenta amata vieta un izstrādāts iekšējās kontroles nolikums, budžeta plānošanas instrukcija, reprezentācijas nolikums un atjaunoti struktūrvienību nolikumi. |

**Rekomendācijas LNO preču un pakalpojumu iepirkumu plānošanas uzskaites, analīzes un kontroles pilnveidošanai**

|  |  |  |  |
| --- | --- | --- | --- |
| 1. | Nodrošināt iepirkumu sistēmisku plānošanu (tai skaitā pēc struktūrvienībām/noteiktām izrādēm). | Ieviests | Ieviesta iepirkumu plānošanas un uzskaites kārtība, kas nosaka, kā tiek veikta iepirkumu plānošana un uzraudzība. |
| 2. | Veikt vienotu un automatizētu iekšējo iepirkumu reģistra uzturēšanu, tajā iekļaujot informāciju par visiem iepirkumu pieteikumiem, kas tika/netika apstiprināti no LNO finanšu/iepirkumu daļas puses, lai spētu izmantot reģistra informāciju nākotnes iepirkumu plānošanai un kontrolei. | Ieviests | 2014.gadā ir aktualizēts vienotais iekšējo iepirkumu reģistrs, kurā iekļauta informācija par visiem iepirkumu pieteikumiem. |
| 3. | Izstrādāt un ieviest vienotu LNO iepirkumu vadības procedūru atbilstoši Publisko iepirkumu likumam. | Ieviests. | LNO struktūrvienību vadītāji ir iepazīstināti ar kārtību, kādā LNO tiek veikti publiskie iepirkumi, ievērojot Publisko iepirkumu likumā noteiktās prasības. Ir noteikta vienota LNO struktūrvienību vadītāju rīcība iepirkumu plānošanā, tostarp, zemsliekšņa (zem 4000 *euro*) iepirkumu veikšanā, cenu izpētē, termiņu aprēķināšanā, un iepirkumu iesniegumu aizpildīšanā un tehnisko specifikāciju sagatavošanā.Ir izstrādāta detalizēta iepirkumu iesnieguma veidlapa. Tajā norādāma būtiskākā informācija par iepirkuma procedūru, ar mērķi pēc iespējas atbilstošāk pasūtītāja vajadzībām izstrādāt  iepirkuma dokumentāciju. Ir izstrādāts paredzamo iepirkumu monitoringa veikšanas mehānisms – iepirkumu vajadzību apzināšana, iepirkumu līgumu termiņu kontrole.  |
| 4. | Nodrošināt pietiekamu cilvēkresursu atbalstu iepirkumu vadībai. | Saskaņā ar finansējuma iespējām | Iepirkumu līgumu sagatavošanā tiek iesaistītas visas atbildīgās personas, kas nodrošina iepirkumu procedūru vadību. |
| 5. | Nodrošināt, ka noslēgtie iepirkumu līgumi atbilst iepirkumu procedūru prasībām un nenotiek iepirkumu procedūru pārkāpums. | Tiek nodrošināts | Iepirkumu līgumu sagatavošanā tiek iesaistītas visas atbildīgās personas, kas nodrošina iepirkumu procedūru atbilstību. |
| 6. | Veikt visas ar iepirkumiem saistītas dokumentācijas glabāšanu un uzskaiti, lai spētu kontrolēt, ka tiek nodrošināta iepirkumu procedūru likumīga realizācija. | Ieviests | Veikta visas ar iepirkumiem saistītas dokumentācijas uzskaite un glabāšana, ar mērķi kontrolēt iepirkumu procedūru. |
| 7. | Nodrošināt lielo iepirkumu (virs 3000 LVL – šobrīd 4000 EUR) sākotnējo saskaņošanu ar finanšu direktoru par naudas līdzekļu pietiekamību un attiecīgā iepirkuma plānošanu budžeta plāna ietvaros. | Ieviests | Nodrošināta lielo iepirkumu saskaņošana ar finanšu direktoru par naudas līdzekļu pietiekamību un attiecīgā iepirkuma plānošanu budžeta plāna ietvaros. |

**Rekomendācijas LNO darba laika un atalgojuma aprēķina uzskaites, analīzes un kontroles pilnveidošanai**

|  |  |  |  |
| --- | --- | --- | --- |
| 1. | Izstrādāt LNO atalgojuma politiku kā iekšējo regulatīvo dokumentu, kas kopsavilkuma veidā aprakstītu visus darba samaksas veidus (t.sk. no koplīgumiem) dažādām LNO darbinieku amatu grupām un tās noteikšanas pamatprincipus. | 31.12.2015. | Šādas politikas izstrāde skar ar LNO Baleta mākslinieku neatkarīgo arodbiedrību, LNO Skatuves mākslinieku neatkarīgo arodbiedrību, LNO simfoniskā orķestra neatkarīgo arodbiedrību un LNO tehnisko darbinieku arodbiedrības organizāciju noslēgtajos koplīgumos ietvertos jautājumus, kā arī papildus atalgojumu principu izveidi. |
| 2. | Pārskatīt un pilnveidot darbinieku atalgojuma sistēmu ar mērķi nodrošināt tā saprotamību, caurskatāmību un efektīvo analīzi; nodrošināt, ka atalgojuma sistēma ir atbilstoša LR darba likumdošanai (piemēram, attiecība uz summētā un normālā darba attiecību formu pastāvēšanu, nakts darba apmaksu). | Ieviests | Ir panāktas vienošanās ar darbiniekiem par attiecīgiem darba līgumu grozījumiem, kas stājušies spēkā no 2015.gada janvāra. |
| 3. | Ieviest virsstundu saskaņošanas procedūru, lai nodrošinātu lielāku kontroli par virsstundu aprēķina finanšu situāciju. | Ieviests | Ieviesta virsstundu saskaņošanas procedūra ar mērķi nodrošināt lielāku kontroli par virsstundu aprēķina finanšu situāciju. |

**Rekomendācijas LNO juridiskās darbības pilnveidošanai**

|  |  |  |  |
| --- | --- | --- | --- |
| 1. | Vienkāršot darba tiesisko attiecību sistēmu, izvairoties no nepamatotas dažādu līgumu, kas regulē darba tiesiskās attiecības, pārklāšanos. Iepriekš paredzamus darba pienākumus maksimāli iekļaut darba līgumos.  | 31.12.2015. | Darba līgumos un amatu aprakstos ir iekļauti visi iepriekš paredzamie darbiniekiem noteiktie darba pienākumi, kas nodrošina darba tiesisko attiecību nepārklāšanos. |
| 2. | Izveidot vienotu sistēmu, kura saprotami regulē darba ņēmēja atalgojumu, nosakot par ko veicamas piemaksas, kādā apmērā, par kādiem darbiem, kā arī ar kādiem māksliniekiem par kādiem priekšnesumiem slēdzami licenču līgumi. | 31.12.2015. | Vienota sistēma skar ar LNO Baleta mākslinieku neatkarīgo arodbiedrību, LNO Skatuves mākslinieku neatkarīgo arodbiedrību, LNO simfoniskā orķestra neatkarīgo arodbiedrību un LNO tehnisko darbinieku arodbiedrības organizāciju noslēgtajos koplīgumos ietvertos jautājumus, kā arī papildus atalgojumu principu izveidi. Visas šīs izmaiņas ir jāsaskaņo ar iepriekš uzskaitītajām arodbiedrībām, kam nepieciešams papildu laiks. |
| 3. | Nodrošināt vienlīdzīgus vai pamatoti atšķirīgus apstākļus darbiniekiem, kuru attiecības ar darba devēju regulē atšķirīgi koplīgumi.  | 31.12.2017. | Šīs rekomendācijas izpilde prasa vienotas atalgojuma un darba apstākļu bāzes izveidi un darba koplīgumu ar LNO Baleta mākslinieku neatkarīgo arodbiedrību, LNO Skatuves mākslinieku neatkarīgo arodbiedrību, LNO simfoniskā orķestra neatkarīgo arodbiedrību un LNO tehnisko darbinieku arodbiedrības organizāciju pārslēgšanu, kas atbilstoši realizējams norādītā laikā, ņemot vērā 5 (piecu) dažādu darbinieku grupu specifisku darba pienākumu organizēšanas atrunāšanu. |
| 4. | Ilgtermiņa automašīnu patapinājuma līgumos izvairīties no līgumu nosacījumiem, kas LNO var radīt pienākumu atlīdzināt zaudējumus, kas tās īpašniekam radušies automašīnu izmantojot privātām vajadzībām, kā arī atsevišķi fiksēt laika periodus, kad automašīna tiek izmantota darba vajadzībām. | Ieviests | Standarta patapinājuma līgumos iestrādāta šāda atruna. |
| 5. | Nodalīt atbildību, nomas un patapinājuma līgumos, rūpīgi izvērtējot LNO risku un atbildību. | Ieviests | Standarta līgumos ir ieviestas ieteiktās rekomendācijas, proti, ieviests priekšapmaksas pienākums nomniekiem, kā arī iestrādātas soda sankcijas par atkāpšanos no līguma izpildes, tādējādi pasargājot LNO no zaudējumu riska. |
| 6. | Iespējami izvairīties no šķīrējtiesu klauzulām sadarbības līgumos, jo tas ievērojami sadārdzina strīda izšķiršanas procesu, ierobežo iespējas vērsties vispārējās jurisdikcijas tiesās, kā arī šķīrējtiesu reputācija un sniegto pakalpojumu kvalitāte var būt atšķirīga. | Ieviests | Līgumos ir iestrādāta strīdu izskatīšana Latvijas Republikas vispārējās jurisdikcijas tiesās. |
| 7. | Salīdzināmos līgumos ietvert vienādus saistību tiesību pastiprināšanas līdzekļus. Pastiprināt LNO saistību tiesību aizsardzību visu veidu līgumos. | Ieviests | Salīdzināmos līgumos ir ietverti vienādi saistību tiesību pastiprināšanas līdzekļi, ciktāl tas ir iespējams vienojoties līgumslēdzēju pusēm. |
| 8. | Neuzņemties ciest līgumsodus par darbībām, kuras varētu veikt citas personas. | Ieviests | Ir skaidri līgumos nodefinēti *Force Majeure* apstākļi. |
| 9. | Samazināt LNO atbildības apmēru automašīnu patapinājumu līgumos, ietverot nosacījumu, ka automašīnai ir jābūt KASKO apdrošināšanai. | Ieviests | Slēdzot patapinājuma līgumu, tiek pieprasīta KASKO apdrošināšana no patapinātāja. |
| 10. | Slēdzot līgumus par LNO telpu nomu, nodrošināt saistību tiesību pastiprināšanas līdzekļus, piemēram, līgumsodu par nesavlaicīgu nomas maksas samaksu, kā arī noteikt savlaicīgu priekšapmaksu. | Ieviests | Šādi līgumsodi iestrādāti standartveida līgumos. |

**V Kultūras ministrijas veiktās darbības LNO darbības stabilizācijai**

Kultūras ministrija kā LNO valsts kapitāla daļu turētājs rekomendāciju ieviešanai ir veikusi sekojošas darbības:

(1) apstiprināts attiecīgo rekomendāciju ieviešanas laika grafiks. Rekomendāciju ieviešanas progress un finanšu pārraudzība LNO tiek veikta atbilstoši Ministru kabineta 2013.gada 17.decembra sēdes protokollēmuma (prot. Nr.67 106.§) „Informatīvais ziņojums „Par valsts sabiedrības ar ierobežotu atbildību „Latvijas Nacionālā opera” turpmākas darbības priekšlikumiem apgrozāmo līdzekļu stabilizēšanai un finansiālās darbības uzlabošanai”” 5.punktā norādītajam, reizi ceturksnī sasaucot dalībnieku sapulci un detalizēti izvērtējot LNO finanšu aspektus, kā arī rekomendāciju ieviešanas gaitu.

(2) Izvērtējot 2014.gada 1. – 3.ceturkšņa finanšu un darbības rādītājus un rekomendāciju ieviešanas gaitu, ir secināts, ka LNO darbība norit atbilstoši plānotajam (07.04.2014. dalībnieku sapulce par 2014.gada 1.ceturkšņa finanšu un darbības rādītājiem un SIA „Deloitte Latvia” veiktā padziļinātas izpētes finanšu un juridiskā audita par VSIA „Latvijas Nacionālās opera” 2009. – 2013.gada darbību ziņojumā sniegto rekomendāciju ieviešanas progresa izvērtējumu; 17.07.2014. dalībnieku sapulce par 2014.gada 2.ceturkšņa finanšu un darbības rādītājiem un SIA „Deloitte Latvia” veiktā padziļinātas izpētes finanšu un juridiskā audita par VSIA „Latvijas Nacionālās opera” 2009. – 2013.gada darbību ziņojumā sniegto rekomendāciju ieviešanas progresa izvērtējumu; 22.10.2014. dalībnieku sapulce par 2014.gada 3.ceturkšņa finanšu un darbības rādītājiem; LNO valdes atskaite Kultūras ministrijai (29.01.2015. pavadvēstule Nr.1.01-5/39) par audita rekomendāciju ieviešanas grafiku, kā arī papildinātā atskaite par audita rekomendāciju ieviešanas grafiku (02.03.2015. pavadvēstule Nr.1.01.-5-15/98)).

Secinājumi par rekomendāciju ieviešanu:

1. ir ieviestas visas (kopumā 6 (sešas)) rekomendācijas LNO mērķu un rezultatīvo rādītāju plānošanas, uzskaites, analīzes un kontroles pilnveidošanai;
2. ir ieviestas visas (kopumā 8 (astoņas)) rekomendācijas LNO budžeta plānošanas, uzskaites, analīzes un kontroles pilnveidošanai;
3. ir ieviestas 11 (vienpadsmit) no 12 (divpadsmit) rekomendācijām LNO finanšu darbības, uzskaites, analīzes un kontroles pilnveidošanai (1 (vienas) rekomendācijas ieviešanas termiņš – 2015.gada 31.decembris);
4. ir ieviesta rekomendācija LNO pārvaldības sistēmas un kontroles pilnveidošanai;
5. ir ieviestas visas (kopumā 7 (septiņas)) rekomendācijas LNO preču un pakalpojumu iepirkumu plānošanas uzskaites, analīzes un kontroles pilnveidošanai;
6. ir ieviestas 2 (divas) no 3 (trīs) rekomendācijām LNO darba laika un atalgojuma aprēķina uzskaites, analīzes un kontroles pilnveidošanai (1 (vienas) rekomendācijas ieviešanas termiņš – 2015.gada 31.decembris);
7. ir ieviestas 8 (astoņas) no 10 (desmit) rekomendācijām LNO juridiskās darbības pilnveidošanai (1 (vienas) rekomendācijas ieviešanas termiņš – 2015.gada 31.decembris, bet rekomendācijas „Nodrošināt vienlīdzīgus vai pamatoti atšķirīgus apstākļus darbiniekiem, kuru attiecības ar darba devēju regulē atšķirīgi koplīgumi” ieviešanas termiņš – 2017.gada 31.decembris, jo tās izpilde prasa veikt vairākas visaptverošas darbības).

(3) Kultūras ministrija kā valsts kapitāla daļu turētāja 2014.gadā ir pieņēmusi lēmumu par zvērināta revidenta nomaiņu, ieceļot par 2013.gada pārskata revidentu SIA “Grant Thornton Rimess” (15.05.2014. lēmums Nr.5.1-5-35).

Ņemot vērā Kultūras ministrijas un LNO valdes īstenotos pasākumus, panākti sekojoši rezultāti:

(1) Saskaņā ar LNO valdes iesniegto atskaiti par 2014.gadā sasniegtajiem rezultatīvajiem rādītājiem (29.01.2015. pavadvēstule Nr.1.01-5/39) un neauditēto 2014.gada finanšu pārskatu:

1) visi plānotie rezultatīvie rādītāji ir sasniegti vai pārsniegti (būtiski palielinājies jauniešu un bērnu auditorijai vecumā līdz 17 gadiem domāto izrāžu apmeklējumu skaits gadā: plānoti ne mazāk kā 16 000 apmeklējumi, sasniegtais rezultāts – 33 882 apmeklējumi; pastāvīgo zāļu aizpildītība plānota vismaz 82%, sasniegtais rezultāts – 88,17%; pašu ieņēmumi tika plānoti ne mazāk kā 2 800 000 *euro*, bet sasniegtais rezultāts – 3 654 916 *euro*, tajā skaitā piesaistīti ziedojumi un dāvinājumi 422 169 *euro* apmērā);

2) **2014.gada finanšu pārskats (neauditēts) uzrāda stabilus finanšu rezultātus un pārskata gada peļņu***.* Kopējās likviditātes rādītājs ir 94,8 % (2013.gadā – 78 %). Rādītājs raksturo, ka apgrozāmie līdzekļi ir gandrīz pietiekoši, lai varētu nosegt visas uzņemtās īstermiņa saistības. Apgrozījuma pieauguma temps – 104,7 %. Ieņēmumu pozitīvas izmaiņas nodrošina kapitālsabiedrību ar papildus naudas līdzekļu avotu.

(2) Kultūras ministrija ir sagatavojusi informatīvo ziņojumu „Par finansiālajiem un darbības rādītājiem kapitālsabiedrībās, kurās Kultūras ministrija ir valsts kapitāla daļu turētāja” (iesniegts Valsts kancelejā 22.01.2015. ar pavadvēstuli Nr.3.1.2.-20/145), kurā sniegta informācija par LNO plānotajiem finansiālajiem un darbības rādītājiem 2015.gadā:

|  |  |  |  |  |
| --- | --- | --- | --- | --- |
| **Nr.** | **LNO darbību raksturojošie rādītāji** | **2013.gada izpilde (*euro*)** | **2014.gada provizoriskā izpilde****(*euro*)** | **2015.gada plāns****(*euro*)** |
|   | 1 | 2 | 3 | 4 |
| **1.** | **No valsts budžeta saņemtās subsīdijas un dotācijas** | **7 317 905** | **8 533 892** | **7 058 821** |
|  |  |  |  |  |
| **2.** | **Bilances radītāji (uz gada beigām)** | **x** | **x** | **x** |
| 2.1. | Aktīvi kopā | 5 386 677 | 5 400 000 | 5 400 000 |
| 2.2. | Pašu kapitāls | 780 067 | 780 067 | 780 067 |
|  | *tai skaitā* | *x* | *x* | *x* |
| 2.3. | pamatkapitāls (akciju kapitāls) | 96 755 | 96 755 | 96 755 |
|  | *tai skaitā* | *x* | *x* | *x* |
| 2.4. | valsts kapitāls | 96 755 | 96 755 | 96 755 |
|  |  |  |  |  |
| 2.5. | Nauda | 625 466 | 1 350 000 | 360 000 |
|  |  |  |  |  |
| **3.** | **PZA radītāji** | **x** | **x** | **x** |
| 3.1. | Ieņēmumi | 11 037 577 | 12 000 000 | 10 400 000 |
|  | *tai skaitā* | *x* | *x* | *x* |
| 3.2. | Apgrozījums | 3272824 | 3 300 000 | 3 300 000 |
| 3.3. | Pārējie ieņēmumi | 7764752 | 8 700 000 | 7 100 000 |
|  |  |  |  |  |
| 3.4. | Izmaksas | 11 127 560 | 12 000 000 | 10 400 000 |
|  | *tai skaitā* | *x* | *x* | *x* |
| 3.5. | Personāla izmaksas | 6 475 756 | 8 400 000 | 7 387 000 |
|  |  |  |  |  |
| 3.6. | EBITDA | 368 794 | 300 000 | 300 000 |
| 3.7. | Neto peļņa/zaudējumi | -78 857 | 0 | 0 |
|  |  |  |  |  |
| **4.** | **Finanšu rādītāji (%)** | **x** | **x** | **x** |
| 4.1. | Pašu kapitāla atdeve (ROE) | -10.1% | 0.0% | 0.0% |
| 4.2. | Aktīvu atdeve (ROA) | -1.5% | 0.0% | 0.0% |
| 4.3. | EBITDA rentabilitāte (EBITDA/apgrozījums) | 11.3% | 9.1% | 9.1% |
| 4.4. | Pašu kapitāls/Aktīvi | 14.5% | 14.4% | 14.4% |
|  |  |  |  |  |
| **5.** | **Valsts budžetā veiktās iemaksas (kopā)** | **1 473 698** | **1 431 500** | **1 212 500** |
|  | *tai skaitā* | x | x | x |
| 5.1. | Dividendes |  |  |  |
| 5.1.a. | Dividendes (% no iepriekšējā gada peļņas) |  |  |  |
| 5.2. | Uzņēmumu ienākuma nodoklis | 3 645 | 5 000 | 5 000 |
| 5.3. | Pievienotās vērtības nodoklis | 269 496 | 150 000 | 70 000 |
| 5.4. | Nekustamā īpašuma nodoklis |  |  |  |
| 5.5. | Valsts sociālās apdrošināšanas iemaksas (darba devēja daļa) | 1 198 017 | 1 270 000 | 1 135 000 |
| 5.6. | citi nodokļi un nodevas | 2 540 | 6 500 | 2 500 |
|  |  |  |  |  |
| **6.** | **Citi rādītāji** | **x** | **x** | **x** |
| 6.1. | Darbinieku skaits (gab.) | 551 | 596 | 596 |
| 6.2. | Valsts budžetā veiktās iemaksas / Valsts kapitāls (decimāldaļskaitlis) | 12.4% | 12.4% | 12.4% |
| 6.3. | Valsts budžetā veiktās iemaksas /Piešķirtās subsīdijas un dotācijas (decimāldaļskaitlis) | 0.20 | 0.17 | 0.17 |

(3) 2015.gada 9.janvārī starp Kultūras ministriju un LNO tika noslēgts līdzdarbības līgumsNr.5.1.-8-9 „Par atsevišķu valsts pārvaldes uzdevumu deleģēšanu kultūras jomā”, kurā definēti LNO līdz 2017.gada 31.decembrim veicamie valsts pārvaldes uzdevumi kultūras jomā un no tiem izrietošie sasniedzamie rezultatīvie rādītāji, kā arī noteikta pārskatu sniegšanas un darbības kontroles kārtība, kas sevī ietver virkni nosacījumu, tajā skaitā:

1. LNO ne vēlāk kā līdz līguma izpildes perioda katra kalendārā gada 15.janvārim iesniedz Kultūras ministrijā pārskatu par iepriekšējā kalendārajā gadā valsts pārvaldes uzdevumu izpildes ietvaros sasniegtajiem rezultatīvajiem rādītājiem;
2. LNO iesniedz Kultūras ministrijā pārskatu par valsts pārvaldes uzdevumu īstenošanai piešķirtā finansējuma izlietojumu 15 (piecpadsmit) darba dienu laikā pēc kalendārā ceturkšņa beigām;
3. LNO iesniedz pārskatu par finanšu resursu izlietojumu (bilanci) ceturksnī un gadā Kultūras ministrijā 1 (viena) mēneša laikā pēc ceturkšņa vai saimnieciskā gada beigām;
4. LNO 15 (piecpadsmit) darba dienu laikā pēc līguma noslēgšanas iesniedz Kultūras ministrijā 2015., 2016. un 2017.gada budžeta plānu.

Līdzdarbības līgumam pievienotas detalizēti izstrādātas atskaišu veidlapas par finanšu un saturiskajiem rezultatīvajiem rādītājiem, kas pilnveido LNO darbības pārraudzību. Pamatojoties uz līdzdarbības līgumu, 2015.gada 13.janvārī ar LNO noslēgts finansēšanas līgums Nr.5.1.-11-12,kurā ietverti konkrēti 2015.gadā sasniedzamie rezultatīvie rādītāji, ņemot vērā LNO līdzšinējo darbību.

**Tādējādi secināms, ka Kultūras ministrijas un LNO valdes veikto pasākumu rezultātā LNO finansiālā situācija ir stabilizēta un ir veikti nepieciešamie pasākumi turpmāku zaudējumu novēršanai.**

**VI Iepriekšējās LNO valdes atbildības izvērtēšana**

Saskaņā ar Latvijas Nacionālās operas likuma 7.panta nosacījumiem (redakcijā, kas bija spēkā audita periodā no 2009. – 2013.gada 1.martam) LNO direktors atbild par LNO darbības atbilstību Latvijas Nacionālās operas likumam un citiem normatīvajiem aktiem, kā arī  LNO statūtiem. Saskaņā ar Komerclikuma 169.panta pirmo daļu valdes loceklim savi pienākumi jāpilda kā krietnam un rūpīgam saimniekam. Savukārt Komerclikuma 169.panta otrā daļa norāda, ka valdes un padomes locekļi solidāri atbild par zaudējumiem, ko tie nodarījuši sabiedrībai.

Civillikuma 1770.pants nosaka, ka ar zaudējumu jāsaprot katrs mantiski novērtējams pametums. Atbilstoši tiesību doktrīnā atzītajam ar jēdzienu „zaudējums” saprot jebkādu mantas samazinājumu, zudumu vai bojājumu, kā arī peļņas atrāvumu, papildu izdevumus un citas mantiski novērtējamas tiesību aizskāruma sekas (*sk. Latvijas Republikas Civillikuma komentāri: Ceturtā daļa. Saistību tiesības. Autoru kolektīvs prof. K.Torgāna vispārīgā zinātniskā redakcijā. Rīga: Mans Īpašums, 2000, 267.lpp.*). Saskaņā ar Civillikuma 1771.pantu zaudējums var būt vai nu tāds, kas jau cēlies, vai tāds, kas vēl stāv priekšā; pirmajā gadījumā tas dod tiesību uz atlīdzību, bet otrajā uz nodrošinājumu jau cēlies zaudējums var būt vai nu cietušā tagadējs samazinājums vai arī viņa sagaidāmā peļņas atrāvums. Savukārt atbilstoši Civillikuma 1772.pantam jau cēlies zaudējums var būt vai nu cietušā tagadējās mantas samazinājums, vai arī viņa sagaidāmās peļņas atrāvums.

Saskaņā ar Civillikuma 1786.pantu, novērtējot zaudējumus, jāievēro ne vien galvenās lietas un tās piederumu vērtība, bet arī pametums, kas netieši nodarīts ar zaudējuma nesēju notikumu, un atrautā peļņa.  Attiecībā uz zaudējumu apmēra novērtēšanu juridiskajā literatūrā ir norādīts, ka zaudējumu apmērs tiek noteikts, salīdzinot esošu sabiedrības finansiālo stāvokli ar tādu stāvokli, kurš pastāvētu, ja vien nebūtu veikta prettiesiska rīcība. Ja pašreizējā sabiedrības mantas vērtība ir mazāka nekā augstākminētais hipotētiskais lielums, sabiedrība ir cietusi zaudējumus (*sk. Rasnačs L., Rudāns S., Mazzoni A. u.c. Komerctiesību aktuālie jautājumi Latvijā un Eiropā. Rīga: Tiesu namu aģentūra, 2013, 207.lpp.*).

Zaudējumu esamības un apmēra pierādījums gulstas uz sabiedrību. Audita ziņojumā nav norādīti un nav identificēti konkrēti iepriekšējās valdes nodarīti zaudējumi LNO. Vienlaikus audita ziņojumā ir uzrādīti riski, kuru iestāšanās gadījumā šādi zaudējumi var rasties. Šobrīd Kultūras ministrijas rīcībā esošā informācija liecina par LNO finansiālās darbības stabilitāti – 2014.gada finanšu pārskats (neauditēts) rāda, ka gads ir noslēdzies ar peļņu. Līdz ar to ir secināms, ka audita ziņojumā uzrādītie riski ir novērsti. Kultūras ministrija kā LNO valsts kapitāla daļu turētājs turpinās uzraudzīt LNO finanšu, operatīvās un juridiskās darbības audita rezultātā sniegto rekomendāciju ieviešanu, kā arī regulāri izvērtēs LNO finansiālo situāciju.

Kultūras ministre D.Melbārde

Vīza: Valsts sekretāra p.i. U.Lielpēters

2015.04.15.

8630

I.Treija

Tālr. 67330262; fakss 67330256

Iluta.Treija@km.gov.lv